**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 06.01.2019, ora 08.00 – 07.01.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 07.01.2019, ora 7.00**

**RÂURI**

**Debitele au fost, în general, staționare**, exceptând râurile din bazinele hidrografice: Barcău, Crasna, Crișuri, Bârzava, Caraș, Cerna, Nera, Jiu, Vedea, Argeș, Ialomița și bazinul inferior al Oltului unde au fost în ușoară scădere.

 Debitele se situează, în general, la valori cuprinse între 30-90% din mediile multianuale lunare, mai mari (peste 100% din normalele lunare) pe râurile din bazinele hidrografice: Cibin, Neajlov, Vedea, bazinul superior al Oltului, Suceava, Moldova, pe unii afluenți ai Bistriței (Cârlibaba, Dorna, Neagra, Bistricioara, Cuejdiu, Cracău), pe Trotușul superior și unii afluenți (Uz, Asău), pe întreg cursul Siretului, pe Prutul superior și râurile din Dobrogea şi sub 30% din mediile multianuale, izolat, în bazinele superioare ale Argeșului, Ialomiței și bazinul inferior al Oltului.

 Formațiunile de gheață (gheaţă la mal, năboi și izolat pod de gheaţă) existente pe râurile din nord-vestul, centrul, estul și izolat sud-vestul țării au fost în intensificare și extindere.

 S-a intensificat curgerea de năboi (zăpadă îngheţată în albie) pe râurile din Maramureș și Transilvania și podurile de gheață pe cele din centrul și nordul Moldovei.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în general staționare,** exceptând râurile din bazinele hidrografice: Vișeu, Iza, Tur, Lăpuș, Crasna, Barcău, Crișuri, Arieș și cursul inferior al Someșului unde vor fi în scădere.

Formațiunile de gheață existente în majoritatea bazinelor hidrografice vor fi în extindere și intensificare.

Se va intensifica curgerea de năboi (zăpadă îngheţată în albie) pe râurile din centrul și nordul țarii și vor predomina podurile de gheață pe râurile din centrul și nord-estul Moldovei.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară** (secţiunea Baziaş) în intervalul 06-07.01.2019 **a fost în scădere, având valoarea de 3900 m3/s**, sub media multianuală a lunii **ianuarie (4950 m3/s).**

În aval de Porţile de Fier debitele au fost în scădere pe sectorul Gruia – Cernavodă și în creștere pe sectorul Hârșova – Tulcea.

**Debitul la intrarea în ţară** (secţiunea Baziaş) **va fi în scădere (3800 m3/s).**

În aval de Porţile de Fier, debitele vor fi în scădere pe sectorul Gruia – Vadu Oii şi în creștere pe sectorul Brăila – Tulcea.

**2.** **Situaţia meteorologică în intervalul 06.01.2019, ora 08.00 –07.01.2019, ora 06.00**

**În ţară,** vremea s-a menținut rece în cea mai mare parte a țării, geroasă izolat noaptea. Cerul a fost mai mult noros, dar a avut și  perioade scurte de variabilitate, ziua în Oltenia, iar pe timpul nopții în majoritatea regiunilor. Temporar a nins slab, pe arii relativ extinse la munte, în nordul, centrul, estul și sud-estul teritoriului și pe spații mai mici în rest, iar în nordul Dobrogei, izolat și trecător s-au semnalat și precipitații sub formă de lapoviță. Punctiform în Carpații Meridionali și în partea central-sud-vestică a Munteniei, ninsorile au fost moderate cantitativ. Vântul a prezentat unele intensificări în zona montană înaltă, cu rafale în general de 70...80 km/h, iar în Munții Banatului și de peste 90...100 km/h, dar la cote mai reduse (viteze în general de până la 55 km/h) și în regiunile estice și de sud-est, iar în rest a suflat slab și moderat. Local s-a mai depus strat nou de zăpadă, care la ora 02, măsura - în platformele stațiilor meteorologice - până la 196 cm în zonele montane (în Masivul Făgăraș), în Maramureș până la 28 cm și în Transilvania până la 21 cm, local în Crișana până la 11 cm, în Banat și Muntenia până la 8 cm și în Moldova până la 7 cm și izolat în Dobrogea sub 3 cm. Temperaturile maxime s-au încadrat între -7 grade la Miercurea Ciuc și Joseni și 5 grade la Calafat și Târgu Jiu, iar la ora 06.00 valorile termice erau cuprinse între -13 grade la Petroșani și Târgoviște și -2 grade la Bechet și Drobeta Turnu Severin.

**Observaţie:** *începând de ieri dimineață au fost în vigoare 3 atenționări cod galben pentru fenomene meteorologice periculoase imediate, emise de către SRPV Timișoara.*

**La Bucureşti,** vremea a fost relativ rece și în general închisă. În cursul zilei, trecător a fulguit, dar în prima parte a nopții, temporar a nins, moderat cantitativ și s-a depus un strat de zăpadă, măsurat la ora 02.00, în platformele stațiilor meteorologice de până la 6...7 cm. Vântul a suflat slab până la moderat. Temperatura maximă a fost de 0 grade la Filaret și Băneasa și de 1 grad la Afumați, iar la ora 06.00 se înregistrau -11 grade la Băneasa, -9 grade la Afumați și -8 grade la Filaret.

**3. Prognoza meteorologică în intervalul 07.01.2019, ora 08.00 –08.01.2019, ora 08.00**

**În ţară,** vremea va fi rece, îndeosebi pe parcursul nopții când va fi ger în majoritatea zonelor; temperaturile maxime se vor încadra între -7 și 1 grad, iar cele minime de marți dimineața se vor situa în general între -16 și -6 grade. Ziua, cerul va fi mai mult noros în jumătatea de est unde trecător va ninge slab, în timp ce în rest înnorările vor fi temporare și doar izolat va fulgui. Noaptea, cerul se va degaja în cea mai mare parte a țării, iar fulguieli vor mai fi posibile la început în est și sud-est. Vântul va sufla slab și moderat, cu unele intensificări mai ales pe timpul zilei la munte, în Moldova, Bărăgan și Dobrogea, unde izolat zăpada va fi spulberată. Spre dimineață, pe spații restrânse va fi ceață cu depunere de chiciură.

**La Bucureşti,** vremea va fi rece. Cerul va avea înnorări pe parcursul zilei, când trecător va mai ninge slab, apoi va deveni variabil. Vântul va sufla slab și moderat. Temperatura maximă va fi de -2...-1 grad, iar cea minimă de -8...-7 grade, mai scăzută în zona preorășenească, posibil și sub -10 grade.

**4. Buletin nivometeorologic valabil pentru masivele Bucegi şi Făgăraş, masivele Țarcu – Godeanu, masivul Parâng - Șureanu, Munții Vlădeasa – Muntele Mare şi pentru Grupa Nordică a Carpaților Orientali (zona Munțiilor Călimani – Bistriței - Ceahlău),**

**emis pentru perioada 06 ianuarie 2019 ora 20.00 – 07 ianuarie 2019 ora 20.00.**

**TABEL RISCURI DE AVALANŞE**

**Buletin**

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC MARE (4)** | **RISC ÎNSEMNAT (3)** |
| **BUCEGI** | **RISC MARE (4)** | **RISC ÎNSEMNAT (3)** |
| **ȚARCU – GODEANU** | **RISC ÎNSEMNAT (3)** | **RISC ÎNSEMNAT (3)** |
| **PARÂNG - Șureanu** | **RISC ÎNSEMNAT (3)** | **RISC ÎNSEMNAT (3)** |
| **Munții Vlădeasa – Muntele Mare** | **RISC MODERAT (2)** | **RISC MODERAT (2)** |
| **Grupa Nordică a Carpaților Orientali****(zona Munților Rodnei)** | **RISC ÎNSEMNAT (3)** | **RISC MODERAT (2)** |
| **Grupa Centrală a Carpaților Orientali (zona Munțiilor Călimani – Bistriței - Ceahlău):** | **RISC ÎNSEMNAT (3)** | **RISC MODERAT (2)** |

**STAREA STRATULUI DE ZĂPADĂ în data de 06.01.2019, ora 14.00:**

În ultimele 24 de ore vremea a fost rece, geroasă noaptea și dimineața, iar la peste 1600 metri s-a menținut geroasă și în cursul zilei. Cerul a fost variabil, cu înnorări temporare și pe arii extinse a nins, în general slab. Vântul a suflat slab și moderat, cu intensificări pe creste, unde viteza la rafală a depășit 140 km/h (144 km/h la Vf. Țarcu). Pe arii restrânse s-a semnalat ceață, asociată și cu depunere de chiciură. Stratul de zăpadă a crescut în general cu 2...5 cm, în masivul Făgăraș înregistrând cea mai mare evoluție (14 cm la Bâlea-Lac). La ora 14, acesta măsura 186 cm la Bâlea-Lac, 113 cm la Vf. Omu, 92 cm la Vlădeasa 1400, 72 cm la Semenic, 68 cm la Sinaia, 70 cm la Vf. Vlădeasa, 65 cm la Vf. Călimani, 62 cm la Parâng, 61 cm Vf. Țarcu, 60 cm la Vf. Ceahlău, 53 cm la Predeal, 23 cm la Vf. Iezer-Rodnei, 24 cm la Fundata.

**EVOLUŢIA VREMII ÎN INTERVALUL: 06.01.2019 ora 20 – 07.01.2019 ora 20.00:**

Vremea va fi deosebit de rece, geroasă în cursul nopții și al dimineții în toate masivele montane. La peste 1400 m, maxime diurne vor fi sub -10 grade. Cerul va fi mai mult noros și temporar va ninge. În zona Carpaților Meridionali cantitățile de precipitații vor depăși local 10-15 l/mp și se va depune un strat nou de zăpadă, de până la 15 cm. Vântul va sufla slab și moderat, cu intensificări temporare la munte, viscolind sau spulberând zăpada în zonele înalte. Zăpada transportată va fi depusă pe văi și în zone adăpostite, mărind volumul depozitelor de zăpadă.

**Peste 1800 m:** temperaturi minime: -24 la -17 gr.C; temperaturi maxime: -20 la -12 gr.C

**Sub 1800 m:** temperaturi minime: -17 la -12 gr.C; temperaturi maxime: -12 la -9 gr.C

**STABILITATEA şi EVOLUŢIA STRATULUI de ZĂPADĂ:**

 **a). în masivul Făgăraș**

 **La altitudini mai mari de 1800 m: RISC MARE (4)**

La altitudini de peste 1800 m, stratul este constituit în partea superioară din zăpada relativ recentă depusă în ultimele zile, care poate depăși pe alocuri 50 cm. Peste acest strat, în urmatoarele 24 ore se vor mai depune până la 10-15 cm de zăpadă (de tip pulver). Sub stratul de zăpadă proaspătă, se găsește un strat format mai ales din granule fine, cu o rezistență relativ scăzută. În interiorul stratului, regăsim plăci de vânt, mai ales pe versanții cu expoziție sudică și sud-estică. Declanșarea avalanșelor e posibilă chiar și la o supraîncărcare slabă, iar pe numeroase pante sunt condiții inclusiv pentru declanșarea unor avalanșe de mari dimensiuni prin angrenarea straturilor subiacente.

**La altitudini mai mici de 1800 m: : RISC ÎNSEMNAT (3)**

La altitudini mai mici de 1800 m, stratul de zăpadă are dimensiuni mai reduse iar stratul instabil din partea superioară poate atinge 15-20 cm. Îndeosebi pe pantele mai înclinate, declanșările de avalanșe sunt posibile chiar și la supraîncărcări slabe.

 **b). în masivul Bucegi**

 **La altitudini mai mari de 1800 m: RISC MARE (4)**

La altitudini de peste 1800 m, stratul este format în partea superioară din zăpadă relativ recentă, cu rezistență scăzută, care pe alocuri atinge 30-40 cm, peste care se va depune un strat prospăt de zăpadă pulver de 5-10 cm. În interiorul stratului întâlnim numeroase plăci de vânt, îndeosebi pe versanții nord-estici, estici și sud-estici. Declanșarea avalanșelor este posibilă chiar și la supraîncărcări slabe cu turiști sau schiori.

**La altitudini mai mici de 1800 m: : RISC ÎNSEMNAT (3)**

 La altitudini mai mici de 1800 m stratul de zăpadă, de dimensiuni mai reduse, este ușor consolidat, însă spre suprafață regăsim un strat de zăpadă relativ recentă, instabilă, iar pe văi și în zone adăpostite s-au format însemnate depozite de zăpadă. Declanșările de avalanșe sunt posibile la supraîncărcări slabe pe pantele suficient de înclinate, iar în cazuri izolate, în zonele cu acumulări însemnate, pot fi și de dimensiuni mari.

 **c).** **în masivele Țarcu – Godeanu : RISC ÎNSEMNAT (3)**

La peste 1800 m, principalul factor de risc sunt numeroasele plăci de vânt, formate în special pe versanții estici și sudici. Vântul a favorizat depunerea și acumularea zăpezii în zonele adăpostite și pe văi, iar acolo regăsim la suprafață un strat instabil de dimensiuni mari. La supraîncărcăre slabă cu turiști sau schiori, se pot declanșa avalanșe de dimensiuni medii, iar în zonele cu acumulări însemnate, avalanșele pot fi de dimensiuni mari.

Sub 1800 m stratul are grosimi de 70-80 cm iar în partea sa superioară prezintă rezistență scăzută în primii 20-30 cm. Declanşarea avalanşelor va fi posibilă chiar şi la supraîncărcări slabe, pe pantele mai înclinate.

**d). în masivul Parâng – Șureanu: - RISC ÎNSEMNAT (3)**

În partea superioară, în primii 20-30 cm, stratul de zăpadă este instabil, fiind format preponderent din cristale identificabile sau fine, cu rezistență scăzută. Deasemenea, la peste 1800 m, regăsim numeroase plăci de vânt, în special pe versanții sudici și estici. Pe văi și în zonele adăpostite se întâlnesc depozite de zăpadă mai însemnate. Declanșarea avalanşelor va fi posibilă și la supraîncărcări slabe, pe pantele suficient de înclinate. În zonele cu depozite de zăpadă însemnate, chiar și la altitudini de sub 1800 m, se pot declanşa și avalanșe de dimensiuni mari.

**e). în Munții Vlădeasa – Muntele Mare: - RISC MODERAT (2)**

Stratul este format în partea superioară din zăpadă relativ recentă, cu rezistență scăzută, care pe alocuri atinge 10-20 cm. Pe pantele cu grad de înclinare ridicat, stratul de zăpadă este mediu stabilizat, cu rezistență scăzută. Declanşarea avalanşelor e posibilă doar pe pantele înclinate și foarte înclinate (peste 30-40 grade), la supraîncărcări mari.

**f). în Grupa Nordică a Carpaților Orientali (zona Munților Rodnei):**

**La altitudini mai mari de 1800 m: RISC ÎNSEMNAT (3)**

În partea superioară a stratului regăsim un strat de zăpadă relativ recentă, de aproximativ 20-30 cm grosime, cu rezistență scăzută și puțin stabil. În interiorul stratului găsim cruste de gheață și plăci de vânt. În zonele adăpostite și pe văi se găsesc depozite însemnate de zăpadă, cu rezistență relativ scăzută.

**La altitudini mai mici de 1800 m: RISC MODERAT (2)**

Declanşarea avalanşelor va fi posibilă la peste 1800 m chiar şi la supraîncărcări slabe, mai ales pe pantele înclinate, iar sub 1800 m declanșările sunt posibile pe pante cu înclinare mare, la supraîncărcări mari.

**g). în Grupa Centrală a Carpaților Orientali (zona Munțiilor Călimani – Bistriței - Ceahlău):**

**La altitudini mai mari de 1800 m: RISC ÎNSEMNAT (3)**

În stratul de zăpadă, regăsim plăci de vânt mai vechi, mai ales pe versanții sudici și estici. Cristalele predomiante sunt cele de tip cupă și fațetate, cu rezistență scăzută. Pe văi și în zonele adăpostite sunt depozite mai însemnate de zăpadă. Declanşarea avalanşelor va fi posibilă la altitudini de peste 1800 m chiar şi la supraîncărcări slabe, mai ales pe pantele înclinate.

**La altitudini mai mici de 1800 m: RISC MODERAT (2)**

La altitudini mai mici de 1800 m stratul are dimensiuni mai reduse și este relativ stabil, declanșarea avalanșelor fiind posibilă doar la supraîncărcări mari, în zone cu depozite de zăpadă, pe pante cu înclinare mare.

**Notă:**

**RISC MARE (4) –** cod roşu (4) ■ - stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncarcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT-** cod portocaliu (3) ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT -** cod galben (2) ■ - pe anumite pante suficient de inclinate, stratul de zăpadă este mediu stabilizat; în rest este stabil. Declanşările de avalanşe sunt posibile mai ales din cauza supraîncărcării (cu schiori sau turişti) şi pe unele pante ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 03.01.2019, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

1. **În domeniul solului şi vegetaţiei**

**Administrația Rezervației Biosferei Delta Dunării Tulcea** revine cu informații telefonice despre stingerea celor două incendii de stuf, papură și vegetație uscată din cadrul Districtului Ecologic Maliuc, primul în zona Lacului Tătaru, iar al doilea în zona Corja-Canal Mitchina, jud. Tulcea, izbucnite în data de 05.01.2019, ora 13.30:

**-** înprimul incendiu din zona Lacului Tătaru, au ars cca 8-10 ha de vegetație uscată, stuf, papură, rogoz. Incendiul s-a stins de la sine în aceeași zi, în jurul orei 20:00. Nu au fost observate mortalități în rândul faunei sălbatice.

- în al doilea incendiu din zona Corja-Canal Mitchina au ars cca 10-12 ha de vegetație uscată, stuf, papură, rogoz. Incendiul s-a stins de la sine în aceeași zi, în jurul orei 22:00. Nu au fost observate mortalități în rândul faunei sălbatice.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 03.01.2019 - 04.01.2019 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE